สหรัฐประกาศเตือน อาจมีผู้คนล้มป่วยและเสียชีวิตด้วยโรคไข้หวัดใหญ่ 2009 จำนวนมาก ในฤดูใบไม้ร่วง และฤดูหนาวนี้
คณะที่ปรึกษาทางด้านวิทยาศาสตร์และเทคโนโลยี ของประธานาธิบดีสหรัฐ ประกาศเตือนประชาชนเกี่ยวกับโรคไข้หวัดใหญ่ 2009 ว่าอาจทำให้มีผู้คนล้มป่ว
ในขณะเดียวกัน ออสเตรเลีย เวียตนามและญี่ปุ่นร่วมการสัมนาเกี่ยวกับโรคนี้เพื่อแลกเปลี่ยนความรู้และประสบการณ์ในการบำบัดรักษา เพื่อเตรียมตัวรับมือกับโรคนี้ต่อไปด้วย นายแพทย์ Thomas Frieden ผู้อำนวยการศูนย์ควบคุมโรคของสหรัฐ กล่าวเตือนว่าในช่วงสองสามสัปดาห์และเดือนข้างหน้าจะเป็นเวลาที่ท้าทายเป็นอย่างมาก มีผู้เสียชีวิตเพราะโรคไข้หวัดใหญ่ 2009ไปแล้ว 522 คน และคณะที่ปรึกษาประธานาธิบดี ทางด้านวิทยาศาสตร์และเทคโนโลยีประมาณว่า ในช่วงฤดูใบไม้ร่วง และฤดูหนาวที่กำลังใกล้เข้ามานี้เชื้อไวรัส H1N1 ที่กำลังระบาดอยู่ทั่วโลกอาจทำให้ชาวอเมริกันเสียชีวิตได้มากถึง 90,000 คนอีกเกือบสองล้านคน จะล้มป่วยลงและต้องเข้ารับการบำบัดรักษาในโรงพยาบาลโดยที่ราวๆสามแสนคนในจำนวนนี้ จะมีอาการสาหัส ทั้งหมดนี้ นอกเหนือไปจากจำนวนผู้เสียชีวิต เพราะไข้หวัดใหญ่ที่มีเป็นประจำทุกปีระหว่างสามหมื่นถึงสี่หมื่นคน ที่เป็นที่วิตกกังวลเป็นพิเศษ คือเด็กและผู้เยาว์ที่กำลังเริ่มต้นปีการศึกษาใหม่เพราะเป็นกลุ่มอายุที่มีแนวโน้มจะติดเชื้อไข้หวัดใหญ่ 2009นี้ได้ง่ายกว่ากลุ่มอายุอื่นๆ รัฐมนตรีกระทรวงสาธารณสุข และบริการประชาชนของสหรัฐKathleen Sebelius ไม่เชื่อว่าการปิดโรงเรียนจะระงับการแพร่ระบาดของโรคได้ และขอความร่วมมือจากผู้ปกครองไว้ว่า ถ้าเป็นคุณแม่ลูกยังเล็กและมีอาการเจ็บป่วยอื่นๆ เช่นโรคหอบหืด หรือโรคเกี่ยวกับกล้ามเนื้อและประสาทขอให้ปรึกษาแพทย์ได้เลยว่าจะหายาต้านไว้รัสได้อย่างไรและเตรียมตัวได้อย่างไรบ้างถ้าลูกมีอาการเหมือนเป็นไข้หวัดใหญ่ขึ้นมา ทางการสหรัฐประกาศไว้ว่า จะมีวัคซีนไข้หวัดใหญ่2009รุ่นแรกออกมาให้ใช้กันได้ในเดือนตุลาคมนี้ ในขณะเดียวกัน ผลการสำรวจทัศนคติคนอเมริกัน เกี่ยวกับไข้หวัดใหญ่2009ที่นสพ. Washington Post ร่วมมือทำกับโทรทัศน์NBC News ในสัปดาห์ที่แล้ว แสดงให้เห็นว่าผู้คนโดยทั่วไป ไม่ค่อยวิตกกังวลกันนักซึ่งทำให้เจ้าหน้าที่กระทรวงสาธารณสุขกล่าวเตือนว่า ถึงเวลาที่จะต้องให้ความสนใจในเรื่องนี้กันอย่างจริงจังแล้ว แต่อย่างน้อยสามประเทศในเอเชียกำลังให้ความสนใจในเรื่องนี้ผู้เชี่ยวชาญเรื่องโรคติดเชื้อของออสเตรเลีย ญี่ปุ่นและเวียตนามดำเนินการสัมนาวิดีทัศน์ทางไกล เพื่อแลกเปลี่ยนประสบการณ์และความรู้ในการบำบัดรักษาไข้หวัดใหญ่2009กัน ศาสตราจารย์ Chris Dennis แพทย์ทางด้านระบบทางเดินหายใจ เป็นผู้จัดการสัมนาดังกล่าว นายแพทย์ชาวออสเตรเลียผู้นี้ให้ความเห็นว่าโรคนี้จะระบาดทั่วโลกอย่างแน่นอน และเป็นเรื่องสำคัญยิ่งที่จะต้องมียุทธวิธีโลกสำหรับจัดการกับโรคนี้ ชาวออสเตรเลียมากกว่า 130คน เสียชีวิตเพราะไข้หวัดใหญ่ 2009 และอีกมากกว่า32,000 คนติดเชื้อ เวียตนามรายงานว่ามีผู้ล้มป่วยเพราะโรคนี้แล้วมากกว่า 2,000 คน เสียชีวิตแล้วสองคนในขณะที่ญี่ปุ่นประมาณว่ามีผู้ติดเชื้อและล้มป่วยลงแล้วมากกว่า 110,000 คน ทางการออสเตรเลียตั้งเป้าไว้ว่า จะฉีดวัคซีนป้องกันโรคไข้หวัดใหญ่2009ให้กับประชาชนทั้งประเทศ ซึ่งมีจำนวนทั้งหมด 21 ล้านคน